خاریجی ایشلر ناظیری مولود چاووش اوغلو سوریه-نین منبیچ بؤلگه‌سی‌نین ترور تشکیلاتی پ.کا.کا/پ.ی.د-ی.پ.گ-دن تمیزلنمه‌سی اوچون اوچ مرحله‌لی پلانین حیاتا کئچه جگینی بیلدیریب.
چاووش اوغلو امریکا خاریجی ایشلر ناظیری مایک پومپئو ایله دونن واشینگتن-دا منبیچله علاقه‌لی کئچیردیگی گؤروشون یئکونونا دایر آنتالیا شهرینده آچیقلاما وئریب.
چاووش اوغلو امریکا ایله راضی‌لیق الده اولونان منبیچ اوچون یول خریطه‌سی‌نین اوچ مرحله‌لی اولدوغونو دیله گتیره‌رک دئییب: "منبیچله علاقه‌دار تصدیقلدیگیمیز یول خریطه‌سی ایله باغلی هئیت‌لریمیز حاضرلیق توپلانتی‌سی کئچیره‌جک. بون‌دان سونرا همین سندده قئید اولونان‌لاری تطبیق ائتمه‌یه چالیشاجاغیق. ایکینجی مرحله‌ده ترور تشکیلاتی پ.کا.کا/پ.ی.د-ی.پ.گ بؤلگه‌دن چکیله‌جک. اوچونجو مرحله‌ده ایسه بؤلگه یئرلی ساکین‌لرین ایداره ائتمه‌سینه وئریله‌جک. حاضرلیق ایشلری اون گون عرضینده باشلایا‌جاق."
امریکا ایله پوزولان علاقه‌لرین نورماللاشماسی‌نین مومکون اولدوغونو دیله گتیرن چاووش اوغلو "آتاجاغیمیز آددیم اساساً هم سوریه-نین گلجیی اوچون اؤنملی‌دیر هم ده امریکا ایله پوزولان علاقه‌لریمیزی یئنی‌دن نورمال‌لاش‌دیرماق اوچون فورصت‌دیر. بونا گؤره همین خریطه دقیق شکیلده تطبیق ائدیلمه‌لی‌دیر. ایکی طرفده ده بو ایراده موجود‌دور" دئییب.
چاووش اوغلو پ.کا.کا/پ.ی.د-ی.پ.گ-نین منبیچ-‌دن چکیلمه‌سی پروسئسینده اوچونجو اؤلکه‌نین رول گؤتورمه‌یه جگینی ده وورغولاییب.
منبیچ-ده تطبیق ائدیله‌جک یول خریطه‌سی‌نین داها سونرا پ.کا.کا/پ.ی.د-ی.پ.گ-نین ایشغال ائتدیگی سوریه-نین دیگر شهرلری اوچون ده تطبیق ائدیلمه‌یه باشلاناجاغینی بیلدیرن چاووش اوغلو "ائله همین زامان امریکانین موضعی بللی اولار. پ.کا.کا/پ.ی.د-ی.پ.گ-نی چیخاراجاق می، باشقا آددیم می آتا‌جاق؟ بون‌لارین آراسیندا چوخ سایدا عرب ده وار" دئییب.
امریکانین و پ.کا.کا/پ.ی.د-ی.پ.گ-نین آد دییشمه تاکتیکینه ده ایشاره ائدن چاووش اوغلو "آدی نه اولارسا اولسون بون‌لارین هامی‌سی ترور تشکیلاتی پ.کا.کا/پ.ی.د-ی.پ.گ-دیر. ترور تشکیلات‌لارینا بیر شهری تسلیم ائده بیلمریک. عمومی لیکده عرب‌لرین اولدوغو یئرلرده ایداره ائتمه‌ده و تهلوکه‌سیزلیکده عرب‌لر اولا‌جاق. دیگر طرفده اکثریت کورت‌دورسه پ.کا.کا/پ.ی.د-ی.پ.گ-دن باشقا کوردلر اولا‌جاق" دئیه وورغولاییب.
